送路守
作者：郭印
朝代：宋

paragraphs: 道衰世彌隘，俗薄人易驕。
一爲居所移，盛氣干雲霄。
官曹出已下，俯視如僬僥。
崇卑兩懸絕，相望天壤遼。
猗歟路漢州，冠纓早彯彯。
亨衢快著鞭，壯歳亟乘軺。
耘耡矜色盡，茂德日以昭。
朅來西南守，揀拔自公朝。
侯館賓客富，平湖水竹饒。
退食未爲樂，鸞輿萬里遙。
赤子拊吾民，良朋遇吾僚。
薫然四時春，草木無枯焦。
明朝馬首西，秋風更蕭條。
當宁方急賢，三旌副旁招。